Սոֆի Գրեյ

Սոֆի Գրեյ կամ Սոֆյա Գրեյ (, ), թեմական աստիճանավոր, նկարիչ, ճարտարապետ, ձիավարող, Քեյփ Թաունի եպիսկոպոս Ռոբերտ Գրեյի կինը։ Ծնվել է 1814 թվականի հունվարի 5-ին Յորքշիր կոմսության Իսթինգթոն քաղաքում, Յորքշիրի և Դարհեմի հաշտարար դատավոր Ռիչարդ Ուարթոն Միդլթոնի 5-րդ դուստրը։ Մահացել է Քեյփ Թաունի Բիշոփսքորթ արվարձանում 1871 թվականի ապրիլի 27-ին։ Թաղված է Քլեմոնտի Սուրբ Փրկչի գերեզմանատանը։

Անգլիա 
Սոֆին և նրա երկու քույրերը մեծացել են հարուստ ընտանիքում, կալվածքներ են ունեցել Նորֆ Ռայդինգում և Դարհեմում։ Վաղ տարիքից եղել են բանիմաց և հմուտ ձիավարողներ։ Այդ հատկանիշների շնորհիվ մտերմացել են երիտասարդ Ռոբերտ Գրեյի հետ։ 1836 թվականին, վեցամսյա նշանադրությունից հետո, Սոֆին ամուսնացել է Ռոբերտ Գրեյի հետ, որը Ուայթվորդի ռեկտորն էր։ Մեղրամսի ընթացքում երիտասարդ Սոֆին և Ռոբերտը ձիավարում էին և այցելում ընտանեկան կալվածքներ երկու կոմսություններում։ Ինը տարի նրանք ապրեցին Օլդ Փարքում և Ուայթվորդում։ Այնուհետև Ռոբերտը նշանակվեց երեք նոր գաղութային եպիսկոպոսներից մեկի պաշտոնում Բարեհուսո հրվանդանում։

Հարավային Աֆրիկա 
1847 թվականին Սոֆին և Ռոբերտը ուղևորվեցին  Քեյփ Թաուն, որտեղ Ռոբերտը ստեղծեց նոր գաղութային թեմ, ավելացրեց հոգևորականների թիվը և նոր եկեղեցիներ ու դպրոցներ ստեղծեց։ Այդ ժամանակ Հարավային Աֆրիկայում կար միայն տասը անգլիկան եկեղեցիներ։ Սովոր լինելով բարձր կենսապայմանների՝ Գրեյները Քեյփ  գաղթեցին ծառաների, կահույքի և նույնիսկ եպիսկոպոսական փոխադրամիջոցի հետ միասին։

Ամուսինները բնակություն հաստատեցին Բաշյովել ագարակում, որը սկզբում կոչվում էր Վայնբերգ, հետագայում վերանվանվեց Բիշոփսքորթ, որի սեփականատերը Ջան վան Ռիեբեկն էր, Քեյփի առաջին հոլանդացի նահանգապետը։ Ագարակը գտնվում էր Տաֆելբերգ լեռան լանջերին՝ խիտ անտառապատ տարածքներով։ Այստեղ Սոֆին, օգտագործելով  ստրուկների հին բնակարանները, դպրոց բացեց իր հինգ երեխաների և համայնքի անդամների համար։ Չնայած հասարակական ներգրավվածության դժգոհություններին, նրա դռները բաց էին եկեղեցական պաշտոնյաների համար, ինչպես նաև նա ղեկավարում էր Ռոբերտի թեմը, որը ներառում էր Կեյփ, Օրանժ Ֆրի նահանգը, Նատալը և Տրիստան դը Կունհայի և Սուրբ Հեղինեի կղզիները։

Սոֆի Գրեյը եկեղեցիների նոր ճարտարապետական պլաններ առաջ բերեց, որոնք կարող էին համապատասխանել նոր եկեղեցիների և դպրոցների նախագծման համար, որոնք պետք է ստեղծվեին ողջ Հարավային Աֆրիկայում։ Թե՛ Սոֆին, թե՛ նրա ամուսինը կողմ էին եկեղեցու ճարտարապետության նեոգոթիկա ոճին, որն այդ ժամանակին Բրիտանիայում նորաձև էր, և հոգևորականները սատարում էին այդ ոճին՝ չհավանելով հռոմեական ոճը։ Այնուամենայնիվ, Սոֆի և Ռոբերտ Գրեյները գիտակցում էին, որ եկեղեցու դիզայնը չպետք է կախյալ կերպով կառչի վաղ Անգլիական ժամանակաշրջանին, այլ պետք է ներառի որոշակի բազմազանություն։

Սոֆին ոչ միայն ճարտարապետ էր, այլև սինոդների հանդիպումների և պաշտոնական արարողությունների արձանագրություններն էր պահում։ Նա նաև պահում էր նամակագրական և եկեղեցական ժամանակագրության գրառումները։ Լինելով արհեստավարժ ձրավարող, նա ամուսնուն միացավ երկու մեծ ուղևորությունների ժամանակ։ Նրա գեղարվեստական հմտությունները երևում են կատարած բազմաթիվ ջրաներկերով և նկարազարդումներով, որոնք հաճախ նկարազարդում էին ամուսնու ամսագրերը։ Եպիսկոպոսը դժվար թե կարողանար ղեկավարել առանց կնոջ աջակցության և գիտելիքի։

Ի նշան Սոֆիի կատարած աշխատանքի՝ Սուրբ Գևորգի տաճարի վիտրաժային պատուհանը պատկերում է նրան երկար կանաչ ձիարշավի զգեստով, թեև սովորաբար նա հագնում էր ֆետրե գլխարկ և պարզ ձիավարության հագուստ։

Քեյփթաունցի Դեսմոնդ Մարտինի դոկտորական ատենախոսությունը նվիրված է եղել Գրեյի կառուցած եկեղեցիներին։ Ռոբերտ Գրեյի պաշտոնավարության տարիներին Հարավային Աֆրիկայում կառուցվել են 50 եկեղեցիներ, որոնցից առնվազն 40-ը նախագծել է Սոֆի Գրեյը։ 2005 թվականին Մարտինը հրատարակեց «The Bishop's Churches» գիրքը, որտեղ ներառեց նրա 40 եկեղեցիների ջրաներկ և գծանկար աշխատանքները։

Սոֆի Գրեյի նախագծած եկեղեցիներ

Պատկերասրահ

Գրականություն

Նշումներ

Ծանոթագրություններ 

Բրիտանացի ճարտարապետներ
Հարավաֆրիկացի ճարտարապետներ